Diari Oficial de la Generalitat Valenciana


Sumari del DOGV 4145, del 11-12-2001 (2001/11412)

RESOLUCIÓ de 25 d'octubre de 2001, del conseller d'Obres Públiques, Urbanisme i Transports, per la qual s'aprova definitivament el pla de reforma interior de millora del carrer Fustes del Pla General d'Ordenació Urbana de València.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4145

Data del DOGV
:   11-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11796


Data del document
:   25-10-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * València
    * pla d'urbanisme

RESOLUCIÓ de 25 d'octubre de 2001, del conseller d'Obres Públiques, Urbanisme i Transports, per la qual s'aprova definitivament el pla de reforma interior de millora del carrer Fustes del Pla General d'Ordenació Urbana de València. [2001/A11490]
  
Vist l'expedient relatiu al pla de reforma interior de millora del carrer Fustes del Pla General d'Ordenació Urbana de València, i de conformitat amb els següents:
  
Antecedents de fet
  
1. El projecte es va sotmetre a informació pública mitjançant el procediment establit en l'article 48 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. Després del pertinent període d'exposició pública, en el qual es van presentar diverses al·legacions, es va aprovar provisionalment pel Ple de l'Ajuntament en sessió de 25 de maig de 2001. L'expedient complet té entrada en el registre de la Comissió Territorial d'Urbanisme de València amb data 6 de juliol de 2001.
  
2. El projecte consta de memòria informativa i justificativa i plans d'informació i d'ordenació.
  
3. València té el Pla General d'Ordenació Urbana aprovat definitivament per la Comissió Territorial d'Urbanisme en data 28 de desembre de 1988.
  
4. La Comissió Territorial d'Urbanisme de València, en sessió de 4 d'octubre de 2001, va acordar informar favorablement el pla de reforma interior de millora del carrer Fustes del Pla General d'Ordenació Urbana de València.
  
Fonaments de dret
  
1. La tramitació es considera correcta, de conformitat amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
La documentació està completa, a l'efecte del compliment del que preceptua l'article 27 de la Llei Reguladora de l'Activitat Urbanística.
  
2. Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
3. L'objecte del pla de reforma interior de millora és modificar l'ús i la tipologia en l'illa delimitada pels carrers Fustes, Peanya, Ferros i Francesc de Bellvís.
  
Actualment el Pla General d'Ordenació Urbana qualifica la dita zona de TER-5 (enclavament terciari polivalent) amb una edificabilitat de 3m²t/m²s i un nombre d'alçàries màxim de 6, si bé permet que mitjançant l'estudi de detall, (subscrit per tots els propietaris), es puga implantar un ús residencial amb tipologia d'edificació oberta. Amb el pla de reforma interior es pretén que l'ús siga exclusivament residencial amb tipologia d'eixample, i es mantindrà l'edificabilitat i un nombre màxim de plantes.
  
La modificació es justifica en la consolidació que presenta l'illa en qüestió (un 40% d'ús predominant residencial), a més de trobar-se en un entorn on l'ús característic és el residencial i la tipologia és la pròpia de l'eixample, i no pareix encertada la tipologia d'edificació oberta. Amb la present modificació es crea un espai lliure públic de 759 metres quadrats que amb l'ordenació vigent no es preveu.
  
Els nombres concrets de la modificació són els següents:
  
Paràmetre Pla vigent Projecte Diferència
  
Ús dominant Terciari Residencial
  
Superfície 6.645 m² 6.645 m² 0
  
Edificabilitat 19.962 m²t 19.932 m²t - 30 m²t
  
Sòl dotacional 0 759 m² + 759 m²
  
4. No obstant això que s'ha exposat anteriorment, convé realitzar una sèrie de precisions conseqüència d'una anàlisi més profunda de l'actuació urbanística.
  
En primer lloc el canvi d'ús està justificat per allò que s'ha exposat anteriorment (es tracta d'una zona amb clara vocació residencial), si bé cal fer constar que el Pla General vigent estableix una zona terciària més àmplia que inclou l'illa en qüestió. Aquesta delimitació no obeeix, en realitat, a la necessitat de potenciar l'ús terciari, sinó que es tracta d'una solució (desafortunada) que el planejament vigent dóna a una zona caracteritzada per la implantació d'usos industrials que són de difícil compatibilitat amb l'ús residencial (el Pla General arriba a no declarar fora d'ordenació els usos industrials existents en el moment de redacció). Amb tot el que s'ha dit el que es pretén concloure és que l'objecte de la modificació hauria de ser més ambiciosa i afectar tota la zona qualificada de TER-5 a l'entorn del carrer Serreria, i es proposa per a ella un ús més d'acord amb la realitat i una ordenació conjunta que permetera solucionar algun dels problemes de la zona (falta de sòls dotacionals).
  
La segona precisió és la referida al canvi de tipologia, ja que concretament es proposa que passe a eixample en compte d'edificació oberta (referides ambdues a l'ús residencial). Aquesta possibilitat, només que s'observe el pla de qualificació del Pla General vigent, està plenament justificada, ja que l'illa en qüestió està rodejada d'altres illes amb tipologia d'eixample, si bé seria convenient aportar el nombre màxim d'habitatge.
  
Finalment, pel que fa al canvi d'ús i al compliment de l'article 55.3 de la Llei Reguladora de l'Activitat Urbanística, cal dir que el Pla General no estableix coeficients que permeten distingir entre usos, per la qual cosa, en mantenir-se bàsicament la mateixa edificabilitat i incrementar-se els sòls dotacionals, s'aprecia justificat el compliment del dit precepte.
  
5. El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament i, per tant, de les modificacions d'aquests, de conformitat amb el que estableix l'article 39 de la Llei Reguladora de l'Activitat Urbanística, en relació amb l'article 6.d del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
Aprovar definitivament el pla de reforma interior de millora del carrer Fustes del Pla General d'Ordenació Urbana de València.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o la publicació d'aquesta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.
  
València, 25 d'octubre del 2001.- El conseller d'Obres Públiques, Urbanisme i Transports: José Ramón García Antón.